Sabor AMAC-a, održan 2. srpnja 2009. na rektoratu Sveučilišta u Zagrebu, nakon što je prihvatio izvješće Predsjedništva Saveza AMAC-a za razdoblje 2005. - 2009., razriješio dužnosti dosadašnju predsjednicu i članove Predsjedništva Saveza AMAC-a i članove ostalih tijela Saveza, izabrao novu predsjednicu i članove Predsjedništva Saveza AMAC-a i članove ostalih tijela Saveza AMAC-a, te donio tri Statutarne odluke, donio je sljedeće Zaključke, kao smjernice za rad Predsjedništva Saveza AMAC-a u narednom razdoblju:

ZAKLJUČCI

Sabora AMAC-a
1) Sudionici Sabora zaključili su da i dalje treba jačati Savez AMAC-a primanjem novih udruga koje su već registrirane i koje žele ući u Savez, te poticanjem osnivanja novih udruga AMAC-a na sastavnicama Sveučilišta u Zagrebu. 

2) Potrebno je širiti alumni ideju djelovanjem na Sveučilištu: raspravama na Senatu, raspravama na fakultetskim vijećima s naglaskom na upoznavanju studenata s AMAC pokretom, djelovanjem dekana i nastavnika na širenju alumni ideje, te naročito ciljanim akcijama na fakultetima društvenih i humanističkih znanosti, koji za sada zaostaju.
3) Osnažiti suradnju s upravom Sveučilišta u Zagrebu (rektorom, prorektorima i budućim Uredom) na definiranju zajedničkih ciljeva i na njihovom ostvarivanju.
4) Pojačati komunikaciju među članovima Saveza informiranjem članstva putem osuvremenjenih web stranica, časopisa, foruma, objavom kalendara događanja, te podržavati zajedničke projekte gdje god je to moguće. 
5) Osnovati profesionalni Ured za poslove AMAC-a pri rektoratu čiji će zadatak biti profesionalna pomoć Predsjedništvu Saveza, veza AMAC-a sa studentima i medijima, te drugi poslovi od interesa za AMAC.

6) Pojačati svijest o postojanju, ciljevima i djelovanju AMAC-a u široj javnosti, naročito sustavnim radom s novinarima i u zajedništvu sa službom za odnose s javnošću rektorata.
7) Pojačati rad sa studentima na jačanju osjećaja pripadnosti Sveučilištu u Zagrebu i matičnom fakultetu, kao preduvjetu za aktivno članstvo u AMAC-u.
8) Privući naše alumne etablirane u gospodarstvu, državnoj upravi, medijima i posvuda gdje rade.

9) Uključiti u rad Predsjedništva izabrane koordinatore iz AMAC-Mundus, koji će pomoći u ostvarenju ciljeva alumni pokreta u svim aspektima i biti važna veza s našim akademičarima u svijetu. 
10) Osmisliti ciljane AMAC akcije koje će poboljšati nastavnu i znanstvenu djelatnost na Sveučilištu u Zagrebu, te namaknuti dodatna financijska sredstava za te svrhe.

11) Inicirati promjene u poreznoj politici RH radi poticanja sponzoriranja i donacija Sveučilištu u Zagrebu.
12) Tražiti od Ministarstva kulture i Ministarstva vanjskih poslova RH da ne ukidaju Hrvatske kulturne centre u svijetu i mjesta kulturnih atašea pri veleposlanstvima, jer su to pravi mostovi za očuvanje hrvatskog identiteta u svijetu.

13)  Ugraditi alumni ideju u Statut Sveučilišta u Zagrebu, kao i u statute pojedinih fakulteta, jer to može biti podloga za traženje godišnjeg proračuna za AMAC-djelatnost, ali i parametar pri evaluaciji kvalitete pojedinog fakulteta. 

14)  Uključiti članove AMAC-a u raspravu o novom zakonu o visokim učilištima, s ciljem jačanja cjelovitosti i automnosti Sveučilišta.

15) Izraditi kriterije za posebna priznanja zaslužnim pojedincima za alumni djelatnost, te početi s praksom dodjele priznanja.

16) Zaključke Sabora AMAC-a, Izvještaj dosadašnjeg Predsjedništva, te popis sudionika Sabora s kontakt adresama dostaviti svim članovima u roku od 14 dana nakon održavanja Sabora.

